इंदू की वजह से रंजू को शान पर शक होने लगा, अब वह उसकी जासूसी करने लगी थी
"मुझे तुम पर विश्वास नहीं रहा। तुम इंदू के साथ कितना समय बिताते हो, मुझे सब पता है। तुमने मुझे धोखा दिया है। तुम्हारे साथ जिंदगी बिताने का सपना टूट गया है मेरा। अब हम कभी नहीं मिलेंगे।"
मुझे क्या बनना है और जीवन से क्या चाहिए, बहुत पहले ही तय कर लिया था कि पैरामेडिकल करना है। स्कूल टाइम में भी मैं बहुत चुप ही रहता था और पढ़ाई पर मेरा सारा ध्यान रहता था।
जब कॉलेज में कदम रखा तो भी बस किताबों में ही खोया रहता। लड़कियों से बात करने से कतराता था। इसलिए पहले साल तो मैंने सिर्फ लड़कों से ही बात की। हालांकि हमारी क्लास में लड़के कम और लड़कियां ज्यादा थीं। सोचिए, छह लड़कों और पैंतीस लड़कियों की क्लास में मेरे लिए लड़कियों से बात न करना कितना मुश्किल रहा होगा।
दूसरे वर्ष में मेरी मुलाकात रंजू से हुई। वह फर्स्ट ईयर में थी। उससे मिलना एक संयोग ही था और मैं उसे सुखद संयोग ही मानता हूं। बिना परिचय के भी बातचीत का सेतु बन जाना। लड़कियों से कभी आगे बढ़कर बात न करने वाला मैं, इसे सुखद संयोग ही कहूंगा!
उसकी मुस्कान जो हमेशा उसके चेहरे पर खिली रहती थी, ने मुझे ही नहीं बहुत से सीनियर-जूनियर लड़कों को दीवाना बना रखा था। हालांकि मैं तो दीवाना, उससे परिचय होने के बाद ही हुआ था। रंजू का रंग सांवला था, पर नैन-नक्श ऐसे थे मानो विधाता ने बहुत फुर्सत में उन्हें गढ़ा हो। सुंदरता की परिभाषा सबके लिए अलग हो सकती है, मेरी नजरों में वह बहुत सुंदर थी।
सबसे खास बात थी उसका भरतनाट्यम नृत्य। उसमें वह पारंगत थी। बाद में पता चला कि वह हर संडे दो घंटे नृत्य का अभ्यास करती थी, क्योंकि बाकी दिन तो क्लास और प्रोजेक्ट व कुछ न कुछ स्टडी करने में निकल जाता था।
मेरी मुलाकात भी उसके डांस की वजह से ही हुई थी। मेडिकल लाइन में वैसे तो कोई खास एक्साइटमेंट नहीं होता, बस कॉलेज में होने वाले कल्चरल प्रोग्राम मन बहलाने का जरिया होते हैं। कॉलेज में उसका स्टेज परफॉर्मेंस देखा। उस इवेंट ने मैंने भी कुछ कविताएं पढ़ीं। लोगों की तरह उसे भी आश्चर्य हुआ था।
“कमाल है, चीड़-फाड़ करने वाले हाथ कविता भी लिखते हैं, वह भी रोमांटिक।” प्रोग्राम खत्म होने के बाद वह मेरे सामने आ खड़ी हुई और बिना कोई भूमिका बांधे मेरी तारीफ करने लगी।
मैं सिहर उठा था अपनी प्रशंसा सुनकर। लेकिन वही पल था जब मैं उसकी मुस्कान पर फिदा हो गया। उसके शरीर के हर हिस्से में एक लय थी, मानो अंग-अंग नृत्य कर रहा हो।
मैं शरमा गया। मेरे गालों पर शायद शर्म की लाली भी उतर आई थी। “अरे, आप तो टमाटर जैसे दिखने लगे।” उसने मुझे छेड़ते हुए कहा।
वही हमारी पहली मुलाकात थी। मुझे वह अच्छी लगी थी, पर उससे फिर मिलूं, इसके लिए मेरी तरफ से पहल होने का तो कोई सवाल ही नहीं था।
“अपनी कुछ कविताएं मुझे भेज सकते हो, मैं उन्हें लय देकर कुछ भंगिमाएं तैयार करना चाहती हूं। नृत्य पर कुछ प्रयोग कर रही हूं।” एक दिन व्हाट्सऐप मैसेज मिला।
कुछ पल तो मुझे समझने में लग गए कि आखिर कौन है। फिर जब उसकी डीपी देखी तो पहचान गया कि वह रंजू है।
तुरंत एक और मैसेज आया, “मैं रंजू, आपसे कल्चरल प्रोग्राम में मुलाकात हुई थी।”
मैं सोचने लगा कि आखिर उसे मेरा नंबर कहां से मिला। मुझे लगा अगर चाहो तो कुछ भी मुमकिन नहीं है और यह तो बात केवल फोन नंबर की है!
मैंने कुछ कविताएं उसे भेज दीं। इसके अलावा न कुछ लिखने की हिम्मत हुई, न पूछने की।
उसने ‘थैंक्स’ का मैसेज भेजा और साथ में स्माइली भी।
इसके बाद कॉलेज में जब हम मिलते तो हमारे बीच बस मुस्कान का आदान-प्रदान होता। लेकिन हमारे बीच चैटिंग होने लगी थी और पहल हमेशा वही करती थी। मैं तो बस उसके मैसेज का जवाब देता था।
धीरे-धीरे मुझे लगने लगा कि मैं उसके साथ अपनी बातें साझा कर सकता हूं। वह मुझे बहुत अच्छे से समझने लगी थी। मेरी परवाह थी उसे, वह मेरा ख्याल रखती। चैटिंग के अलावा अब हमारी फोन पर भी बातें होने लगीं। वह एक पीजी की तरह रह रही थी और अपनी फैमिली को बहुत मिस करती थी। नृत्य उसका पैशन था, पर करियर पैरामैडीकल में ही बनाना चाहती थी।
एक रात उसने मैसेज भेजा, ‘शान, तुम मुझे अच्छे लगते हो। मैं जानती हूं, अभी हमें केवल अपने करियर पर फोकस करना चाहिए, पर मैं अपनी पूरी जिंदगी तुम्हारे साथ बिताना चाहती हूं। अगर तुम्हें ऐतराज न हो तो…’
मैं जानता था कि वह मेरी तरह शर्मीली नहीं है। उसका बिंदासपन मुझे बहुत लुभाता था।
मुझे भला क्या ऐतराज हो सकता था! ‘आए हो मेरी जिंदगी में तुम बहार बनके, मेरे दिल में यूं ही रहना तुम प्यार बनके।’ मैंने उसे मैसेज के जवाब में लिखा।
उसके बाद तो न सिर्फ मेरी जिंदगी बदल गई, बल्कि मैं भी बदल गया। मुझे जीना आ गया। प्यार सचमुच हर चीज में रंग भर देता है, यह रंजू ने मुझे सिखाया। मेरे दोस्त कहते तुम दोनों ‘मेड फॉर ईच अदर, हो। मुझे ही नहीं, मेरी कविताओं को भी पंख लगा दिए थे रंजू ने।
पर कहते हैं न कि खुशियों को भी नजर लग जाती है। अंतिम वर्ष में मेरी मां बहुत बीमार हो गईं। उनका इलाज जो डॉक्टर कर रहे थे, उनकी बेटी इंदू ने उसी साल हमारे कॉलेज में एडमिशन लिया था। उसके पापा से मैं जब भी मां की वजह से मिलता वह कहते, ‘बेटा, इंदू को पढ़ाई में किसी तरह की गाइडेंस की जरूरत हो तो प्लीज कर देना।’
मुझे लगा कि जब वह मेरी मां का इलाज इतनी शिद्दत से कर रहे हैं तो मैं इतना तो कर ही सकता हूं। लेकिन रंजू को यह बात खटकेगी, मैंने सोचा तक नहीं था। मुझे तो लगता था कि वह मुझे समझती है, पर वह मेरे दोस्तों से इंदू के बारे में पूछती। मैं कितनी बार इंदु से मिला, अकेले में कहां बैठकर हम पढ़ रहे हैं, रंजू सब जानने की कोशिश करती। वह मुझ पर नजर रखने लगी। जब भी मैं उसे हमारे साथ आने को कहता तो वह टाल जाती।
रंजू मेरे प्रेम पर संदेह करने लगी है, यह एहसास मुझे तकलीफ देता। फिर मैं सोचता यह सब क्षणिक है, रंजू मुझसे बहुत प्यार करती है। थोड़े दिन में सब ठीक हो जाएगा।
जिस दिन कॉलेज का आखिरी दिन था, रंजू ने मुझसे कहा "मुझे तुम पर विश्वास नहीं रहा। तुम इंदू के साथ कितना समय बिताते हो, मुझे सब पता है। तुमने मुझे धोखा दिया है। तुम्हारे साथ जिंदगी बिताने का सपना टूट गया है मेरा। अब हम कभी नहीं मिलेंगे।"
मैं अवाक रह गया। मेरे प्यार पर भरोसा नहीं रहा, तो क्या उसके प्यार की डोर इतनी कच्ची थी? आखिर वह कैसे मेरे प्यार पर सवाल कर सकती है? मुझ पर विश्वास नहीं है उसे, यह बात मुझे कचोट गई और अब सफाई देने का कोई फायदा नहीं था। विश्वास प्यार का आधार होता है, मुझे यह पता था। काश! वह अपने प्यार पर तो भरोसा करती!
पोस्ट ग्रेजुएशन करने के लिए मैं दूसरे शहर चला गया। आज मैं एक कामयाब डॉक्टर बन चुका हूं। मैं आज भी रंजू से प्यार करता हूं, क्योंकि प्यार करना उसने ही मुझे सिखाया था। वह इसी शहर में रहती है। एक प्राइवेट हॉस्पिटल में काम करती है। बेचारी इंदु खुद को आज भी दोषी मानती है कि उसकी वजह से हमारा रिश्ता टूटा।
मैं जानता हूं कोई और लड़की मेरे जीवन में जगह नहीं ले सकती, क्योंकि मुझे जीवन भर रंजू को जो प्यार देना था, वह मेरे मन में हमेशा उसके लिए ही सुरक्षित रहेगा। मेरा प्यार केवल उसके लिए है। काश! वह मुझ पर नहीं तो कम से कम अपने ही प्यार पर विश्वास करती!
मेरी हर कविता में रंजू का ही अक्स दिखाई देता है। उसकी याद मेरी कविताओं में दर्द बनकर उतरती है। एक किताब भी छपी है, जिसका नाम है- ‘सिर्फ तुम्हारे लिए।’
एक दिन व्हाट्सऐप मैसेज मिला। कोई भूमिका नहीं थी। “मुझे अपनी कुछ कविताएं मैसेज कर सकते हो? अपने नृत्य में उन्हें ढालना चाहती हूं।”
हालांकि उसका नंबर बदल गया था, फिर भी मैं जान गया था कि यह मैसेज रंजू ने ही भेजा है।
मैंने तुरंत जवाब दिया, “कुछ कविताएं नहीं, मैं तुम्हें अपनी किताब ही भेज रहा हूं। मेरी कविताओं पर तुम्हारा हक है, क्योंकि वे सिर्फ तुम्हारे लिए हैं।”
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें